**Ministru kabineta noteikumu projekta "Grozījumi Ministru kabineta 2012. gada 31. jūlija noteikumos Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem"" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts **"**Grozījumi Ministru kabineta 2012. gada 31. jūlija noteikumos Nr. 523 **"**Noteikumi par budžeta pieprasījumu izstrādāšanas un iesniegšanas pamatprincipiem**""** (turpmāk – noteikumu projekts) sagatavots saskaņā ar:- Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai pasākuma Nr. 25.1. otro apakšpunktu "Pilnveidot likuma "Par valsts budžetu 2017.gadam" un turpmāko gadskārtējo valsts budžeta likumu paskaidrojumus, veicinot budžeta uztveramību, pārskatāmību, kā arī palielinot budžeta izdevumu sasaisti ar attīstības plānošanas dokumentos noteiktajām prioritātēm un mērķiem";- Valsts kontroles revīzijas Nr. 2.4.1-39/2014 ietvaros izteikto ieteikumu Nr. 5.1. "Izvērtēt gadskārtējā un vidēja termiņa valsts budžeta likumā iekļaujamās informācijas detalizācijas pakāpi, un situācijā, ja esošā detalizācijas pakāpe netiks atzīta par lietderīgu un budžeta uztveramību nodrošinošu, ierosināt atbilstošus grozījumus normatīvajos aktos, vienlaikus nosakot normatīvajos aktos detalizācijas pakāpi, kādā informācija par valsts budžeta līdzekļiem ir uzskaitāma ministriju un iestāžu līmeni". |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir pilnveidot informācijas apmaiņu starp ministrijām un citām centrālajām valsts iestādēm (turpmāk – ministrija) maksimāli izmantojot Finanšu ministrijas rīcībā jau esošo informāciju, tādējādi atvieglojot apjomīgas informācijas sagatavošanas un iesniegšanas procesus, kā arī turpināt budžeta paskaidrojumu kvalitātes pilnveidošanu, lai sniegtu uzskatāmu priekšstatu par budžeta līdzekļu izlietojumu. I. Veicot iesniedzamo budžeta pieprasījumu veidlapu satura un iesniegšanas procesu analīzi, pilnveidojot valsts budžeta plānošanas un izpildes sistēmas (turpmāk – SAP) funkcionalitāti, kā arī ņemot vērā aktuālākos pilnveidojumus saistītajos normatīvajos aktos[[1]](#footnote-1), noteikumu projekts paredz:* SAP gatavotās veidlapas neiesniegt izdrukātā veidā – tā vietā ministrijas sniegs Finanšu ministrijai "Apliecinājumu" ar informāciju par to, ka veidlapas SAP sistēmā ir ievadītas;
* samazināt iesniedzamo veidlapu skaitu, atsakoties no informāciju dublējošām un neaktuālām veidlapām – ministrijām būs jāiesniedz 26 veidlapas no tagadējām 42 veidlapām;
* veidlapu vienkāršošanu, apvienojot vairākas veidlapas vienā veidlapā (piemēram, 2(pb), 2(sb) veidlapas);
* pilnveidot SAP sistēmas funkcionalitāti, vienkāršojot veidlapas 4(pb) un 4(sb) aizpildīšanu. Šobrīd SAP sistēmā veidlapu 4(pb) un 4(sb) dati tiek ievadīti divos dažādos griezumos: atbilstoši vidēja termiņa budžeta ietvara likuma griezumam (D200 versijā) un ilgtermiņa saistībām garākā periodā (t.sk., kuras turpinās pēc n+3 gada (turpmākajiem 12 gadiem) (D400 versijā). Noteikumu projekts paredz, ka visa informācija par ilgtermiņa saistībām tiek vadīta vienā ievades formā, precizējot un papildinot formu ar kolonu "n+4 gadu", kā arī atceļot prasību informāciju par ilgtermiņa saistībām ievadīt līdz n+14 gadam. Veidlapa papildināta arī ar kolonu "MK lēmums", kur MK lēmums var ietvert MK sēdes protokollēmuma datumu un numuru, MK sēdes rīkojuma datumu un numuru, kā arī MK noteikumus ar kuriem ministrijai vai citai centrālajai valsts iestādei tiek atļauts uzņemties jaunas saistības;
* atteikties no informācijas pieprasīšanas, kura jau ir Finanšu ministrijas rīcībā, vairākkārtīgi šo informāciju nepārvadot;
* izslēgt veidlapu Nr. 22, kurā norādāma informācija par saskaņotajiem plānotajiem transfertiem starp ministriju un budžeta daļēji finansēto atvasināto publisko personu un budžeta nefinansētajām iestādēm. Par transferta apmēra savstarpēju saskaņošanu ir atbildīga ministrija, kas veic transferta pārskaitījumus;
* izslēgt neaktuālas veidlapas par grozījumiem likumā par valsts budžetu kārtējam gadam, jo praksē tiktu piemērots MK noteikumu Nr. 523 spēkā esošais 2. punkts, ka priekšlikumus grozījumiem ministrijas izstrādā un iesniedz saskaņā ar Ministru kabineta lēmumu par priekšlikumos iekļaujamo informāciju un iesniegšanas kārtību.

Papildus vēršam uzmanību, ka SAP sistēmā pieejamā informācija var būt plašāka (piem., n-1 gads, n gads) nekā jānorāda pieprasījumu veidlapās atbilstoši šiem noteikumiem. Kā arī vairākas veidlapas (Nr.1(pb), Nr.1(sb), Nr.3(pb), Nr.3(sb), 19(pb), 19(sb)) SAP sistēmā veidojas no citās veidlapās (Nr.2(pb) un Nr.2(sb)) ievadītajiem datiem.II. Izvērtējot 2017. gada budžeta paskaidrojumu sagatavošanas pieredzi un veicot labās pieredzes apmaiņu ar nozaru ministrijām, noteikumu projekts paredz:1. efektivizēt un uzlabot informācijas izklāstu budžeta dokumentācijā:* lai veicinātu pārskatāmību politikas un resursu vadībās kartēs (turpmāk – Karte), ieguldījumu sadaļā tiks norādīta tikai programma, nesadalot to līdz apakšprogrammu līmenim, ja programma ar visām apakšprogrammām attiecas uz vienu darbības jomu;
* lai sniegtu pilnīgāku informāciju par politikas īstenošanā ieguldītajiem līdzekļiem, Kartes ieguldījumu sadaļa tiks papildināta ar informāciju par veiktajiem ieguldījumiem akcijās un citu līdzdalību pašu kapitālā (jo arī tie ir finanšu līdzekļi, kas tiek ieguldīti kā līdzdalība organizāciju kapitālā un ir vērsti uz attiecīgo politikas jomu mērķu sasniegšanu).

2. pilnveidot budžeta un nozaru politikas plānošanas sasaistes atspoguļojumu Kartēs, tās papildinot ar rindu "Valdības rīcības plāns", kurā tiks norādīts attiecīgais Valdības rīcības plāna punkts, kura izpildi nodrošina konkrētā darbības joma. Tas iezīmēs aktuālās valdības prioritātes, tādējādi atspoguļojot valsts budžeta izdevumu sasaisti arī ar valdības prioritārajiem rīcības virzieniem. Kā arī aizpildot informāciju par sasniedzamajiem politikas rezultatīvajiem rādītājiem un norādot attīstības plānošanas dokumentus vai normatīvos aktus, no kuriem tie tiek ņemti, nav nepieciešams pārblīvēt budžeta dokumentāciju ar plānošanas dokumentu izsmeļošu uzskaitījumu, bet koncentrēt uzmanību uz būtiskākajiem attīstības plānošanas dokumentiem;3. precizēt norādāmo rādītāju skaitu (politikas, kvalitātes, darbības un ieguldījuma) Kartē saskaņā ar aktuālo praksi, lai pilnvērtīgāk raksturotu darbības jomu. Proti, rādītājiem tiek noteikts optimālais skaits, kā arī maksimāli pieļaujamais skaits Kartēs ar lielu ieguldījumu apjomu, ja tas ir būtiski mērķa sasniegšanas pakāpes atspoguļojumam.4. pievērst uzmanību darbības rezultātu un to rezultatīvo rādītāju definēšanai budžeta programmu (apakšprogrammu) sadaļā, pastiprinot pieeju, ka ir jānorāda tādi rādītāji, kas vispilnīgāk raksturo budžeta programmas (apakšprogrammas) mērķa sasniegšanu un tās resursu izlietojumu. Papildus tiks pieļauta elastība rādītāju norādīšanā pie budžeta programmām (apakšprogrammām), veicinot to jēgpilnu izmantošanu, lai izvairītos no formālu rādītāju norādīšanas.5. paplašināt budžeta paskaidrojumos sniedzamo informāciju par atbalstītajiem prioritārajiem pasākumiem – turpmāk pie darbības rezultatīvajiem rādītājiem būs jānorāda informācija par amata vietu skaitu, kas tiek izveidotas prioritāra pasākuma īstenošanas ietvaros (ja tādas tiek izveidotas).Noteikumu projekta apstiprināšana nostiprinās budžeta dokumentācijas kvalitāti un būtiski atvieglos apjomīgas informācijas sagatavošanas un iesniegšanas procesus. |
| 3. | Projekta izstrādē iesaistītās institūcijas | 2017. gada budžeta paskaidrojumu sagatavošanas procesā notika pieredzes apmaiņa ar ministrijām, tādējādi ministriju priekšlikumi ir turpmākas budžeta paskaidrojumu kvalitātes uzlabošanas pamatā. Izdevumu pārskatīšanas procesā, veicot veidlapu analīzi, tika ņemti vērā ministriju iesūtītie priekšlikumi valsts budžeta pieprasījuma izstrādāšanas pilnveidošanai, kā rezultātā tiks samazināts iesniedzamo budžeta pieprasījumu veidlapu skaits un vienkāršota to iesniegšanas procedūra. |
| 4. | Cita informācija | Noteikumu projektā ietverto regulējumu paredzēts piemērot jau sagatavojot likumprojekta "Par valsts budžetu 2018. gadam" paskaidrojumus. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu darbinieki. |
|  2. | Tiesiskā regulējuma ietekme uz tautsaimniecību un administratīvo slogu | Noteikumu projekta sagatavots, lai turpinātu budžeta paskaidrojumu kvalitātes pilnveidošanu un sniegtu sabiedrībai pilnvērtīgu informāciju par budžetu kā politikas realizācijas instrumentu. Kā arī tiks samazināts iesniedzamo budžeta pieprasījumu veidlapu skaits un vienkāršota to iesniegšanas procedūra, tādējādi mazinot administratīvo slogu un pārvirzot esošos resursus analītiskajam darbam. |
|  3. | Administratīvo izmaksu monetārs novērtējums | Projekts šo jomu neskar. |
|  4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par projekta izstrādi tika publicēta Finanšu ministrijas mājas lapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Ministrijas un citas centrālās valsts iestādes, kas izstrādā un iesniedz Finanšu ministrijā budžeta pieprasījumus vidējam termiņam. |
| 2. | Projekta izpildes ietekme uz pārvaldes funkcijām  | Projekta izpildi paredzēts nodrošināt esošo funkciju ietvaros. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 4. | Cita informācija | Nav |

*Anotācijas III - V sadaļa – projekts šīs jomas neskar.*

Finanšu ministre D.Reizniece-Ozola

Klinsone 67095531

ieva.klinsone@fm.gov.lv

1. Grozījumi Ministru kabineta 2012. gada 11. decembra noteikumos Nr. 867 **"**Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam**"**, kas tika apstiprināti Ministru kabineta 2017. gada 3. maija sēdē. [↑](#footnote-ref-1)